Fi New Zealand komplew l-isforzi biex jinstabu żewġ katavri viċin White Island, fejn żbroffa l-vulkan Whakaari nhar it-Tnejn. Iktar qabel, f’operazzjoni delikata mill-armata ta’ New Zealand, ġew irkuprati sitt katavri oħra mill-aħħar tmienja li kienu għadhom nieqsa. Tmien persuni oħra diġà kienu ġew iddikjarati mejta, bil-katavri tagħhom irkuprati minn madwar il-bokka tal-vulkan iktar kmieni din il-ġimgħa. L-operazzjoni ta’ tiftix ser tibqa’ għaddejja minkejja li hemm twissijiet li hemm possibiltà sostanzjali li l-vulkan jista’ jerġa’ jiżbroffa. Madwar il-gżira hemm diversi għaddasa jfittxu għall-aħħar żewġ katavri li huma rrapurtati nieqsa. B’kollox kien hemm grupp ta’ 47 persuna madwar il-bokka tal-vulkan fil-ħin tal-iżbroff. Il-Prim Ministru ta’ New Zealand Jacinta Ardern qalet li hemm bżonn ikun hemm tweġibiet għal diversi mistoqsijiet, fosthom għala dawn in-nies tħallew imorru fuq White Island. Hija sostniet li għalissa l-awtortijiet ser jiffukaw fuq l-operazzjoni ta’ tiftix u anke jirrispettaw il-familjari tal-vittmi, iżda ‘l quddiem iridu jinstabu tweġibiet għall-mistoqsijiet, ħalli jsir magħruf jekk dan il-grupp ta’ persuni setgħux jitwaqqfu milli jmorru fuq il-gżira.